Αποζημίωση ύψους περίπου 700.000 ευρώ, θα καταβάλει το Δημόσιο στην οικογένεια 21χρόνου στρατιώτη, ο οποίος έχασε τη ζωή του ενώ επιχειρούσε να κάνει μία εργασία.

ADVERTISING

Οι συγγενείς θα λάβουν αποζημίωση για ψυχική οδύνη από την απώλεια του 21χρόνου, για τα έξοδα κηδείας και για τη κατασκευή του μνήματος, μετά από απόφαση του Συμβουλίου της Επικρατείας.

Ο στρατιώτης Πυροβολικού με ειδικότητα οδηγού οχήματος, ενόψει της επιθεώρησης κλήθηκε να βοηθήσει στη ρυμούλκηση ενός ανατρεπόμενου φορτηγού. Ο 21χρονος βρέθηκε μεταξύ δύο οχημάτων για να προσαρμόσει το συρματόσχοινο στο φορτηγό, την ώρα που ο οδηγός του τελευταίου έκανε όπισθεν, δίχως να ελέγξει εάν είχε πραγματοποιηθεί ή όχι η πρόσδεση από τους στρατιώτες και χωρίς να ελέγξει εάν οι στρατιώτες είχαν απομακρυνθεί.

Τραγικός απολογισμός ο θάνατος του 21χρονου στρατιώτη λόγω βαρυτάτης κρανιοεγκεφαλικής κάκωσης. Ο λοχίας από το Στρατοδικείο κρίθηκε ομόφωνα ένοχος για ανθρωποκτονία από αμέλεια και καταδικάστηκε σε φυλάκιση 1 έτους και 3 μηνών.